Man sterf toe voertuig hom trefArgieffoto van die dubbeldekker-gedeelte van die snelweg Foto: noelcmn, pentaxforums.com ŉ Man van Durban is Maandagmiddag dood toe hy deur ŉ voertuig op die N2-hoofweg getref is nadat hy glo van kapers probeer vlug het. Chris Botha, Netcare 911-woordvoerder, het gesê die man is op die toneel dood as gevolg van die veelvuldige beserings wat hy opgedoen het. Botha meen verslae van die toneel dui daarop dat die man deur ŉ onbekende aantal rowers beroof is en oor die hoofweg gehardloop het om te probeer wegkom toe die voertuig hom getref het. Hy het gesê dit is die tweede keer “in ŉ kwessie van ŉ paar weke” dat ŉ onskuldige mens op dié einste manier dood is nadat hy naby ŉ oop pad beroof is. Meer besonderhede oor die voorval was teen Maandagmiddag nog nie beskikbaar nie. Die polisie ondersoek die saak.